Secretarul de stat american Rex Tillerson, șeful diplomației SUA, s-a oprit în această seară la București, venind dintr-o vizită în Asia, au declarat pentru Profit.ro surse diplomatice.

"Avionul său face un stop tehnic la București, deoarece vine dinspre Asia, unde a fost cu președintele Donald Trump. Nu este o vizită oficială sau planificată din timp", susțin sursele.

Ministrul român de Externe, Theodor Meleșcanu, se va întâlni cu oficialul american la aeroport, ca un gest de curtoazie.

"Nu are nicio semnificație politică acest eveniment", susțin sursele, fără să detalieze.

Conform acestora, oficialul american va rămâne în România până joi dimineața.

Înainte de a fi numit, la începutul acestui an, în Guvernul american, Tillerson a fost președinte executiv al Exxon.